Nettbuss Travel Drammen

Nettbuss Travel Drammen, tidligere DOB Reiser, var et busselskap i Nettbuss-konsernet med base i Drammen. Det ble etablert i 1991 som et datterselskap av Drammen og Omegn Busslinjer for å ta seg av selskapets turbussaktivitet. Fra 2006 drev selskapet også TIMEkspressen-ruter mellom Vestfold og Oslo, og fra 2013 rutetrafikk i sørlige deler av Buskerud på anbudskontrakt for Brakar. Selskapet opphørte ved utgangen av 2015 i forbindelse med at Nettbuss bestemte seg for å avvikle de regionale selskapene. Selskapets hovedvirksomhet var i Drammen, Lier og Nedre Eiker kommuner i Buskerud fylke.

Historie
DOB Reiser AS ble etablert 1. november 1991 som et datterselskap av Drammen og Omegn Busslinjer (DOB), med formål å stå for morselskapets turbussaktiviteter.

Etter at DOB ble overtatt av Nettbuss i januar 2000, ble selskapet omdøpt til Nettbuss Travel Drammen AS i april samme år. 1. januar 2003 ble morselskapet DOB omgjort til Nettbuss Drammen. I forbindelse med at Nettbuss overtok Norgesbuss sine aktiviteter i Vestfold fra 1. juli 2004, overtok Nettbuss Travel Drammen de aktuelle turbussavdelingene.

16. januar 2006 begynte selskapet å trafikkere strekningen Stavern–Larvik–Sandefjord–Oslo som TIMEkspressen linje 14 på rutekonsesjonen til Vestfold Kollektivtrafikks datterselskap Vestfoldekspressen AS. På slutten av 2007 overtok selskapet også driften av TIMEkspressen linje 8 på strekningen Tjøme–Nøtterøy–Tønsberg–Oslo, som fram til da hadde vært drevet av Nettbuss Vestfold, også den på en konsesjon tilhørende Vestfoldekspressen. I starten av 2008 overtok selskapet den delen av Telemarkekspressen som Nettbuss Vestfold hadde drevet i samarbeid med Telemark Bilruter. I 2009 ble Vestfoldekspressen overtatt av Nettbuss og i starten av 2010 ble Vestfoldeskpressen innfusjonert i Nettbuss Travel Drammen. Vestfoldekspressens tredje og til da uprøvde konsesjon på strekningen Åsgårdstrand–Horten–Holmestrand–Oslo ble startet opp 19. september 2011 som TIMEkspressen linje 7, men allerede i desember 2012 ble ruta gitt opp. Fra og med ruteskiftet 9. desember 2012 trakk selskapet seg ut av Telemarkekspressen og overlot hele ruta til Telemark Bilruter. Driften av de resterende ekspressbussrutene ble overført til Nettbuss Ekspress AS fra 1. januar 2015.

I 2011 overtok selskapet bussene og driften til turbusselskapet Norheim og Haslestad Turbiler AS i Holmestrand. Siden 2011 har selskapet også drevet den offisielle helfolierte bussen for Strømsgodset Toppfotballs bortekamper.

I oktober 2012 vant Nettbuss Travel Drammen anbudene for Kongsberg og Numedal og for Krødsherad, Modum, Sigdal og Øvre Eiker med oppstart 1. juli 2013. Trafikken hadde fram til da vært kjørt av morselskapet, som 1. januar 2013 ble fusjonert inn i Nettbuss Sør. I september 2013 vant selskapet også anbudet for Drammen, Lier og Nedre Eiker med oppstart 30. juni 2014. Anbudet varte i 8 år, med mulighet for 2 års forlengelse til 2024.

I 2015 ble det bestemt at Nettbuss skulle gå bort fra regionale datterselskaper, og selskapet ble juridisk innfusjonert i morselskapet 9. desember, men ble i praksis drevet som et eget selskap til og med 31. desember.

Referanser

Kategori:Tidligere datterselskaper i Nettbuss
Kategori:Tidligere norske busselskaper
Kategori:Kollektivtransport i Buskerud
Kategori:Kollektivtransport i Vestfold
Kategori:Selskaper opphørt i 2015
Kategori:Buskeruds samferdselshistorie
Kategori:Vestfolds samferdselshistorie